tartuNLP/wikipedia-smugri-20251201 huggingface dataset:
Hamadin kansainvälinen lentoasema

Hamadin kansainvälinen lentoasema () on kansainvälinen lentoasema Dohassa, Qatarin pääkaupungissa. Se korvasi entisen Dohan kansainvälisen lentoaseman Qatarin pääasiallisena lentokenttänä.
Suunnitteluvaiheessa Hamadin kv. lentoasema tunnettiin nimellä "New Doha International Airport" (NDIA). Se oli alun perin tarkoitus avata vuonna 2009, mutta sarja kalliita viivästyksiä aiheutti sen, että lentokenttä avattiin vasta 30. huhtikuuta 2014, kun seremoniallinen Qatar Airwaysin lento saapui sinne Dohasta. Kansallinen lentoyhtiö Qatar Airways ja kaikki muut lentoyhtiöt siirtyivät uudelle lentokentälle 27. toukokuuta 2014.
Historia.
Suunnittelu ja rakentaminen.
Suunnittelu tapahtui vuonna 2003 ja rakentaminen alkoi vuonna 2005. Lentoasema (terminaali ja kiitotie) on rakennettu viiden kilometrin päähän itään vanhalta Dohan kansainväliseltä lentoasemalta. Se levittäytyy yli 2 200 hehtaarin alueelle, ja alun perin oli ajateltu sen palvelevan lentoyhtiöitä, jotka eivät tarjoa matkustajilleen lounge-palveluita.
Hamadin kansainvälinen lentoasema on suunniteltu palvelemaan ennustettua jatkuvaa liikenteen määrän kasvua. Alkuperäisten suunnitelmien mukaan lentoaseman vuotuinen kapasiteetti on 29 miljoonaa matkustajaa, kolme kertaa nykyinen määrä. Jos kaikki laajennukset toteutetaan, se pystyy käsittelemään 50 miljoonaa tai jopa 93 miljoonaa matkustajaa vuodessa, mikä tekisi siitä alueen toiseksi suurimman lentokentän Dubain jälkeen. Lentokentän pinta-ala on kaksi kolmasosaa koko Dohan keskustan alasta. Lentokentän arkkitehtuurin teemana on keidas autiomaassa. Monissa rakennuksissa on vesialtaita ja suihkulähteitä, kattorakenteet ovat aaltojen muotoisia ja autiomaan kasvit kasvavat hyödyntäen kierrätettyä vettä. Lentokentän 22 neliökilometrin pinta-alasta puolet on mereltä vallattua maata.
Tilat.
Suunniteltu terminaali 2.
Qatar aikoo rakentaa toisen terminaalin vain, jos matkustajamäärien kasvu ylittää ennustetut luvut. Näin voi tapahtua, kun kaupungissa järjestetään Jalkapallon maailmanmestaruuskilpailut 2022.
Kiitotiet.
Lentokentällä on kaksi rinnakkaista kiitotietä, joka sijaitsevat kahden kilometrin päässä toisistaan. Ne on suunniteltu mahdollistamaan samanaikaiset lentoonlähdöt ja laskeutumiset. Ensimmäinen on 4 850 m pitkä, ja sitä pidetään pisimpänä kiitotienä Länsi-Aasiassa ja myös yhtenä maailman pisimmistä kiitoteistä. Toinen kiitotie on 4 250 -metrinen.
Nykytilanne.
Hamadin kansainvälisestä lentoasemasta on tullut erittäin merkittävä lentoliikenteen solmukohta. Hamadin lentoaseman puitteet ovat modernit ja ensiluokkaiset ja se on suunniteltu 30 miljoonaa vuosittaista matkustajaa varten. Vuonna 2016 lentoasema palveli yli 37 miljoonaa matkustajaa. Hamadin kansainvälinen lentoasema on Qatarin kansallisen lentoyhtiön Qatar Airwaysin kotikenttä ja lentoyhtiö myös hallinnoi lentoasemaa, jonka lennoista se operoi noin 80 prosenttia. Hamadin lentoasema on noin 4 kilometrin päässä Dohan kaupungin keskustasta ja sinne on suora metroyhteys.
Maren Skjøld

Maren Skjøld (s. 29. syyskuuta 1993) on norjalainen alppihiihtäjä, joka edustaa Gjøvik Skiklubbia.
Alppihiihdon maailmancupissa Skjøld kilpaili ensimmäisen kerran Flachaun pujottelussa tammikuussa 2016. Ensimmäiset maailmancupin pisteensä hän saavutti Crans-Montanan pujottelussa helmikuussa 2016 oltuaan 24:s. Kymmenen parhaan joukkoon hän sijoittui ensimmäisen kerran Levin pujottelussa marraskuussa 2016 oltuaan viides. Parhaimmillaan hän on ollut neljäs Courchevelin paripujottelussa joulukuussa 2017.
Skjøld sijoittui Sankt Moritzin MM-kilpailuissa 2017 pujottelussa 13:nneksi. Pyeongchangin olympialaisissa 2018 hän saavutti pronssia joukkuekilpailussa.
Ida Paul

Ida Maria Paul on suomalainen laulaja-lauluntekijä. Hän on omien kappaleidensa lisäksi kirjoittanut kappaleita myös muun muassa Kaija Koolle, Mikael Gabrielille, Lauri Tähkälle ja Anna Abreulle.
Elämä.
Paul on kotoisin Tammisaaresta. Paulin isä on yhdysvaltalainen ja äiti suomalainen. Hän asui kuusivuotiaana vuoden ajan Yhdysvalloissa. Tämän jälkeen hän palasi Suomeen. Paul soitti nuorempana viulua.
Peruskoulun jälkeen Paul kävi Helsingissä Ressun lukiota, josta hän valmistui keväällä 2015 ”ällän papereilla”. Paul hyväksyttiin maaliskuussa 2015 opiskelemaan Yhdysvaltoihin Harvardin yliopistoon. Hän kuitenkin päätti lykätä opiskelujen aloittamista vuodella. Opiskelunsa hän aloitti syksyllä 2016. Paul valmistui Harvardin yliopistosta kesäkuussa 2021. 
Paul on harrastanut nuorempana musiikin lisäksi myös jalkapalloa.
Ura.
Paul osallistui kesällä 2015 biisileirille, jossa hän pääsi kirjoittamaan kappaletta Roope Salminen &amp; Koirat -yhtyeelle. Häntä pyydettiin mukaan laulamaan kappaleelle ”Madafakin darra”, jolla hän on yksi tekijöistä. Kappale sijoittui Suomessa parhaimmillaan virallisen singlelistan, latauslistan sekä radiolistan ykköseksi. Kesän 2015 Paul keikkaili Roope Salminen &amp; Koirat -yhtyeen kanssa.
Warner Music Finlandin tuotantopäällikkö Asko Kallonen ehdotti Paulille soolokappaleiden tekemistä, ja siihen hän suostui. Paul julkaisi 20. tammikuuta 2016 esikoissinglensä ”Laukauksia pimeään”, jonka hän oli tehnyt yhdessä tuottaja Jaakko Salovaaran kanssa. Single saavutti myöhemmin kultalevyn. Saman vuoden huhtikuussa Paul julkaisi toisen singlensä ”Kunhan muut ei tiedä”.
Kesästä 2016 alkaen Paul on julkaissut musiikkia duona Kalle Lindrothin kanssa nimellä Ida Paul &amp; Kalle Lindroth.
Paul esitti yhdessä Vilma Alinan, Nelli Matulan ja Sini Yaseminin kanssa vuoden 2017 Kesäkumi-kappaleen ”Tyynysotaa”.
Vuonna 2024 Paul muodosti Anna Puun ja Erinin kanssa superyhtyeen nimeltä Rodeo.
Kristoffer Jakobsen

Kristoffer Jakobsen (s. 9. syyskuuta 1994) on ruotsalainen alppihiihtäjä, joka edustaa Storklintens AK Skalp -seuraa.
Jakobsen sijoittui Pyeongchangin olympialaisissa 2018 pujottelussa seitsemänneksi. Cortina d'Ampezzon MM-kilpailuissa 2021 hän sai joukkuekilpailussa hopeaa. Saalbachin MM-kilpailuissa 2025 hän saavutti pronssia sekajoukkuekilpailussa.
Alppihiihdon maailmancupissa Jakobsen kilpaili ensimmäisen kerran Söldenin suurpujottelussa lokakuussa 2016. Ensimmäiset maailmancupin pisteensä hän saavutti Levin pujottelussa marraskuussa 2016 oltuaan 12:s. Kymmenen parhaan joukkoon hän sijoittui ensimmäisen kerran oltuaan kuudes maamiehensä André Myhrerin jälkeen Levin pujottelussa marraskuussa 2019. Ensimmäisen palkintosijansa hän saavutti oltuaan toinen Val d'Isèren pujottelussa kaudella 2021–2022. Samalla kaudella Madonna Di Campiglion pujottelussa hän sijoittui kolmanneksi. Kaudella 2023–2024 hän sijoittui toiseksi Kitzbühelin pujottelussa. Kaudella 2024–2025 hän oli Gurglin pujottelussa toinen.
Päivi Törmä

Päivi Elina Törmä (s. 10. lokakuuta 1969 Nivala) on suomalainen Aalto-yliopiston Perustieteiden korkeakoulun teknillisen fysiikan professori. Hän toimi akatemiaprofessorina kaudella 2017–2021.
Törmä tuli ylioppilaaksi Pulkkilan lukiosta 1988, ja valmistui filosofian maisteriksi Oulun 191 ja Cambridgen yliopistoista 1993 (Certificate of Advanced
Study in Mathematics (Tripos Part III)). Kvantti-informaatiota ja -optiikkaa käsittelevän väitöskirjansa hän teki Helsingin yliopistoon (1996). Hän jatkoi tutkimustyötään väitöskirjan jälkeen Saksassa (Ulmin yliopisto, 1996–1997) ja Itävallassa (Innsbruckin yliopisto 1997-1999). Ennen siirtymistään professoriksi Aalto-yliopistoon Törmä johti tutkimusryhmää ja oli nanotieteen professori (ma. prof. 2001–2004, prof 2004–2007) ja Nanotiedekeskuksen (Nanoscience Center) johtaja Jyväskylän yliopistossa (2003-2005). 
Hän on ollut myös vierailevana tutkijana tai professorina Itävallassa (Innsbruckin yliopisto) ja Sveitsissä (ETH Zürich). 
Päivi Törmä sai ERC Advanced Grant -rahoituksen vuoden 2013 haussa ja johti Laskennallisen nanotieteen huippuyksikköä (COMP) Aalto-yliopistossa vuosina 2014–2017. 
Professori Törmän tutkimusryhmän tutkimusaiheena ovat teoreettinen ja kokeellinen kvanttifysiikka, erityisesti nanofotoniikka ja monen kappaleen kvanttimekaniikka. Akatemiaprofessuuriin liittyvän tutkimushankkeensa eräänä tavoitteena oli tutkia suprajohtavuuden rajoja teoreettisesti. Kertyvää tietoa pyritään soveltamaan huoneen lämpötilassa toimivien suprajohteiden kehittämiseen. Ryhmän tutkimustuloksia on julkaistu arvostetuissa luonnontieteen julkaisuissa, kuten "Science"", Nature Physics", "Nature Photonics" ja "Nature Communications".
Törmä on Academia Europaean, Suomalaisen tiedeakatemian, Teknillisten tieteiden akatemian ja Suomen Tiedeseuran jäsen.
Päivi Törmä toimi Millennium-teknologiapalkinnon kansainvälisen palkintolautakunnan puheenjohtajana vuosina 2017-2024.
Khalid al-Suwaidi

Khalid Mohammed Al-Suwaidi (s.10. syyskuuta 1986 Doha, Qatar) on qatarilainen ralliautoilija, joka kilpailee WRC2 luokassa Qatarin valtion omistamassa Culture &amp; Sport Qatar Rally Teamissa. Al-Suwaidi ajoi ensimmäisen WRC-osakilpailunsa Jordanian rallissa 2008 N-ryhmän Mitsubishilla. Kaudella 2012 Al-Suwaidi osallistui Saksan MM-ralliin Ford Fiesta RRC:lla. Molemmista kisoista tuloksena oli keskeytys.
Varsinaisesti Al-Suwaidi aloitti kilpailemisen MM-tasolla vuoden 2016 Meksikon MM-rallista. Al-Suwaidi osallistui kaudella seitsemään MM-osakilpailuun. Kuusi ensimmäistä kisaa hän ajoi Ford Fiesta R5:lla mutta kauden päättäneeseen Australian osakilpailuun alle vaihtui Skoda Fabia R5.
MM-rallien ohella Al-Suwaidi on ajanut joitakin IRC-sarjan osakilpailuja sekä kilpaillut aktiivisesti lähi-idän rallisarjassa, josta tuloksena on Kuwaitin rallin voitto kaudella 2012.
Al-Khawr

 Al-Khawr on yksi Qatarin seitsemästä kunnasta. Se sijaitsee maan pohjoisosassa.
Al-Khawrin pinta-ala on 1546 km². Kunnan asukasluku vuonna 2015 oli 202 031.
Kunnan itäosassa on kaksi noin sadantuhannen asukkaan kaupunkikeskusta: Adh-Dhakhīrah ja Al-Khawr.
Al-Khawr on yksi Qatarin vanhimmista kaupungeista. Sen pääelinkeino oli aiemmin kalastus. Nykyisin siellä tuotetaan öljyä ja nestekaasua.
Al-Dayyan

Al-Dayyan on yksi Qatarin seitsemästä kunnasta. Se sijaitsee Persianlahden rannalla pääkaupunki Dohan pohjoispuolella..
Al-Dayyanin pinta-ala on 249 km². Kunnan asukasluku vuonna 2015 oli 54 339.
Al-Rayyan

Al-Rayyan on yksi Qatarin seitsemästä kunnasta. Se sijaitsee pääkaupunki Dohan länsipuolella.
Al-Rayyanin pinta-ala on 2511 km². Kunnan asukasluku vuonna 2015 oli 605 712.
Umm Salal

Umm Salal on yksi Qatarin seitsemästä kunnasta. Se sijaitsee sisämaassa pääkaupunki Dohan luoteispuolella.
Umm Salalin pinta-ala on 318 km². Kunnan asukasluku vuonna 2015 oli 90 835.
Turkin jalkapalloliitto

Turkin jalkapalloliitto on vuonna 1923 perustettu turkkilaisen jalkapalloilun kattojärjestö. Se liittyi kansainvälisen jalkapalloliiton FIFA:n jäseneksi heti perustamisvuonnaan ja Euroopan maanosaliiton UEFA:n jäseneksi vuonna 1962. Maajoukkuetoiminnan lisäksi Turkin jalkapalloliitto organisoi myös muun muassa Turkin Superliigaa ja Turkin cupia.
Turkin jalkapalloliiton puheenjohtajana toimii Yıldırım Demirören.
Greta Dahlström

Sofia Margareta (Greta) Dahlström (o.s. Stenbäck; 21. elokuuta 1887 Tyrvää – 23. maaliskuuta 1978 Turku) oli suomalainen musiikinopettaja ja säveltäjä.
Greta Dahlström opiskeli Helsingin musiikkiopistossa vuosina 1903–1907 ja työskenteli sen jälkeen musiikinopettajana Helsingissä ja Turussa. Hän osallistui Turunmaan musiikkielämään muun muassa kuoronjohtajana sekä keräsi ja sovitti kansansävelmiä Otto Anderssonin avustajana ("Finlands svenska folkdiktning"). Dahlström on säveltänyt sekä yksinlauluja että kuorolauluja.
Greta Dahlberg avioitui vuonna 1925 historioitsija Svante Dahlströmin kanssa. Heille syntyi kolme lasta, joista nuorin on musiikintutkija Fabian Dahlström.
Opel Grandland

Opel Grandland (alun perin Grandland X) on Opelin vuodesta 2017 lähtien valmistama crossover-tyyppinen automalli, joka perustuu samalle alustarakenteelle kuin Peugeot 3008. Malli esiteltiin Frankfurtin autonäyttelyssä syksyllä 2017. Euroopan markkinoilla se korvasi Opel Antaran. Aluksi mallia valmistettiin vain PSA-konsernin tehtaalla Ranskan Sochaux’ssa, mutta elokuussa 2019 aloitettiin tuotanto myös Saksan Eisenachissa Opelin omalla tehtaalla.
Vuoden 2017 Euro NCAP -kolaritestistä Grandland X sai tulokseksi täydet viisi tähteä.
Moottorit ovat PSA-konsernin kehittämiä. Bensiinimoottorit ovat kolmesylinterinen 1,2-litrainen (130 hv) ja nelisylinterinen 1,6-litrainen (180 hv), jotka ovat molemmat suorasuihkutteisia ja turboahdettuja. Dieselmoottoreina olivat aluksi 1,6- (120 hv) ja 2,0-litraiset (177 hv), mutta keväällä 2018 1,6-litrainen korvattiin uudella 1,5-litraisella (100/130 hv). Moottorin 100-hevosvoimainen versio oli tuotannossa ainoastaan saman vuoden heinäkuuhun asti. 
Frankfurtin autonäyttelyssä syyskuussa 2019 esiteltiin nelivetoinen ladattava hybridimalli Grandland X Hybrid4. Siinä on turboahdettu 1,6-litrainen (200 hv) bensiinimoottori sekä kaksi 109-hevosvoimaista sähkömoottoria, joista toinen välittää voimansa takapyörille. Vaihteistona on kahdeksanportainen automaattivaihteisto. Toimintamatka pelkällä sähköllä on 59 kilometriä. 
Vuonna 2021 auto sai kasvojenkohotuksen, jonka yhteydessä mallinimeksi tuli pelkkä Grandland. Näkyvin ulkonäöllinen muutos oli uusi, aiemmin Mokkassa esitelty keulailme, jolle valmistaja on antanut nimen Opel Vizor. Uusissa LED-matriisivaloissa on 84 valoelementtiä per ajovalo. Sisällä uudistettiin kojelautaa, jossa fyysisten painikkeiden määrää vähennettiin ja käyttökonsepti muuttui entistä enemmän kosketusnäyttöpohjaiseksi.
Pentti Lehtimäki

Pentti Johannes Lehtimäki (26. kesäkuuta 1936 Hämeenkyrö – 10. huhtikuuta 2025 Helsinki) oli suomalainen reservin kenraaliluutnantti, joka toimi Puolustusvoimien henkilöstöpäällikkönä.
Lehtimäen vanhemmat olivat Eino Lehtimäki ja Anni Jokinen ja hänen puolisonsa oli Tuulikki Marja-Liisa Satuli.
Lehtimäki tuli ylioppilaaksi 1957 ja suoritti Kadettikoulun 1961 ja Sotakorkeakoulun 1973. Opintomatkan Yhdysvaltoihin hän teki 1965–1966 ja valmistui valtiotieteen maisteriksi 1970. Lehtimäki toimi Uudenmaan jääkäripataljoonassa joukkueenjohtajana 1959 ja opetusupseerina 1961–1962, Kadettikoulussa hän työskenteli kouluttajana 1962–1967 ja toimistoupseerina 1967–1970. Pääesikunnassa Lehtimäki palveli koulutusosastolla 1970–1971, tiedotusosaston toimistoesiupseerina 1973–1974, toimistopäällikkönä 1975, tiedusteluosaston toimistoesiupseerina 1975–1976, järjestelyosaston päällikkönä 1989–1992 ja komento-osastolla 1992. Lehtimäki oli Sotakorkeakoulun opettaja 1977–1980, apulaissotilasasiamies Washingtonissa ja Ottawassa 1980–1981, Suomen sotilaallinen edustaja YK:ssa New Yorkissa 1981–1984, Karjalan Prikaatin esikuntapäällikkö 1984–1986 ja Seinäjoen sotilaspiirin päällikkö 1986–1989. Puolustusvoimien henkilöstöpäälliköksi Lehtimäki nimitettiin 1993.
Lehtimäki ylennettiin vänrikiksi 1959, luutnantiksi 1962, yliluutnantiksi 1965, kapteeniksi 1968, majuriksi 1973, everstiluutnantiksi 1979, everstiksi 1986 ja kenraalimajuriksi 1993. Ylennyksen kenraaliluutnantiksi hän sai reservissä, vuonna 2000.
Kaisa Poutanen

Kaisa Sinikka Poutanen (o.s. Salminen, s.29. elokuuta 1954 Helsinki) on VTT:n elintarviketeknologian tutkimusprofessori ja Itä-Suomen yliopiston Kuopion toimipisteen Kansanterveystieteen ja kliinisen ravitsemustieteen laitoksen Elintarvikkeiden terveysvaikutusten tutkimuskeskuksen johtaja. 
Hän tuli ylioppilaaksi Helsingin suomalaisesta yhteiskoulusta (1973). Poutanen valmistui Teknillisestä korkeakoulusta diplomi-insinööriksi (1977), tekniikan lisensiaatiksi (1979) ja tekniikan tohtoriksi (1988).
Hän oli akatemiaprofessori kaudella 2010–2014. Vuosina 2016–2019 hän on yksi Stop diabetes -hankkeen vastuuhenkilöistä.
Yhteiskunnan Mutantit

Yhteiskunnan Mutantit on suomalainen punk-vaikutteinen rockyhtye, jonka kitaristi Make perusti Tampereella vuonna 2014. Yhtyeeseen kuuluvat myös laulaja Tero, basisti Pii sekä rumpali Otto.
Yhtyeen ensimmäinen julkaistu kappale ”Äpärät” ilmestyi musiikkivideona lokakuussa 2014. Helmikuussa 2015 ilmestyivät kappaleet ”Kova luu” ja ”h.o.e.” , joita seurasi yhtyeen omaa nimeään kantavan omakustannealbumi. Yhtyeen kappale ”Neliöksi pakotettu” julkaistiin 16. toukokuuta 2016 musiikkivideon saattelemana, jonka jälkeen yhtye solmi levytyssopimuksen Atte Blomin levy-yhtiön Ainoa Productionsin kanssa. Sopimuksen jälkeen yhtye teki Saksan kiertueen. Esikois-EP "Neliöksi pakotettu" julkaistiin 11. marraskuuta 2016, ja se on levy-yhtiö Ainoan ensimmäisiä julkaisuja.
Ensimmäinen pitkäsoitto "Tuote" julkaistiin 29. syyskuuta 2017.
Bob Henrit

Robert John ”Bob” Henrit (s. 2. toukokuuta 1944 Broxbourne, Englanti, Iso-Britannia) on brittiläinen rumpali, jonka yhtyeitä ovat olleet muun muassa Unit 4 + 2, The Roulettes, The Kinks ja Argent.
The Kinksissä Henrit korvasi Mick Avoryn vuonna 1984, minkä jälkeen hän pysyi yhtyeessä aina sen hajoamiseen, vuoteen 1996 asti.
Henritin omaelämäkerta "Banging On" ilmestyi marraskuussa 2013.
Dientamoeba fragilis

Dientamoeba fragilis on yksisoluinen siimaeliö, joka elää nisäkkäiden ruoansulatuskanavassa. Se voi aiheuttaa ihmisellä vatsaoireita, kuten vatsakipuja ja ripulia. Oireet kestävät yleensä 1–2 viikkoa. Tartunta ei ole vaarallinen. Lajin elinkiertoa ei vielä tunneta täysin, mutta se tarttuu ulosteesta suuhun.
Elinkierto.
Lajin "D. fragilis" koko elinkiertoa ei ole vielä määritelty, mutta kliinisten tutkimusten perusteella siitä on tehty oletuksia. Laji löydettiin jo 1900-luvun alussa, mutta sen kykyä levitä ja liikkua ilman näkyviä siimoja tai juurijalkaa ei ollut vielä vuonna 2012 selvitetty.
Vuonna 2014 ihmisen ulosteista löydettiin lajin trofotsoiitteja, mutta niiden tutkimista pitää vielä jatkaa. "D. fragilis" -lajilla ei ole kystavaihetta. "D. fragilis" todennäköisesti päätyy elimistöön ulosteesta suuhun. Suurin osa tartuntoista on tullut suoraan ulosteesta, mutta laji saattaa levitä myös zoonoosina.
Oireet ja hoito.
"D. fragilis" elää suolistossa, mutta sen ei tiedetä olevan hyökkäävä, eikä se aiheuta solutuhoja. Yhdysvalloissa ja muissa kehittyneissä maissa "D. fragilis" -tartuntojen esiintyvyys on noin 2–5 prosenttia.
Oireita, jotka liittyvät "D. fragilis" -tartuntaan, ovat löysä uloste, ripuli ja vatsakipu. Lisäksi siihen saattaa liittyä painon tippumista, ruokahalun menettämistä, pahoinvointia ja väsymystä. Se ei aiheuta kaikissa ihmisissä oireita, mutta lapsilla oireita tulee jopa noin 90 prosentilla tartunnan saajista.
"D. fragilis" -tartuntaan ei liity kuolleisuutta. Oireet kestävät yleensä 1–2 viikkoa, mutta pitkittynyt tauti voi kestää jopa kuukausia. Tartuntaa voidaan hoitaa lääkityksellä. 
Loinen elää vain suolistossa eikä se leviä sieltä muualle. Pitkittyneissä suolisto-oireissa voidaan ottaa ulostenäyte, nukleiinihappotutkimus (F-ParaNh0). Todetun infektion hoitoon käytetään metronidatsolia (Flagyl tai Trikozol). Jos oireet jatkuvat, voidaan toisena lääkkeenä käyttää paromomysiiniä (Humatin). Tämä on turvallinen erityislupavalmiste, joten määräämisen yhteydessä lääkärin tulee täyttää erityislupahakemuslomakkeen. jonka potilas toimittaa apteekkiin reseptin kanssa.
Bulifleim

”Bulifleim” on rap-artisti PastoriPiken ensimmäinen single, jonka julkaisi Tasoi Records 10. marraskuuta 2016. Kappaleella on mukana JVG-duon VilleGalle.
Kappaleen ovat säveltäneet ja sovittaneet Biniyam Schelling, Joonas Laaksoharju, Santeri Kauppinen ja Jarkko Ehnqvist. Sanoituksen ovat tehneet esittäjät PastoriPike ja VilleGalle sekä Schelling, Miika Pesso ja Abshir Sheikh Nur. Tuottajina ovat toimineet Schelling ja Laaksoharju, miksauksen on tehnyt Laaksoharju ja masteroinnin Tommi Langen.
Kappaleeseen julkaistiin 17. marraskuuta YouTubessa musiikkivideo, jonka ovat ohjanneet PastoriPike ja Teemu Saario.
Kappale nousi ilmestyttyään viikoksi latauslistan sijalle 30.
Pyhän Hengen kirkko

Pyhän Hengen kirkko voi viitata seuraaviin kirkkoihin:
Gabriel Aspegren

Gabriel Aspegren vanhempi (9. joulukuuta 1708 Kristiinankaupunki – 13. huhtikuuta 1784 Pietarsaaren maalaiskunta) oli suomalainen kirkkoherra, rehtori ja rovasti.
Aspegrenin vanhemmat olivat Koivulahden kappalainen Anders Aspegren (1678–1751) ja hänen ensimmäinen puolisonsa Margareta Bachster. Hän kävi Porin triviaalikoulua ja pääsi ylioppilaaksi Turussa 1730 ja Uppsalassa 1733. Aspegren valmistui filosofian maisteriksi Uppsalan yliopistosta 1737 ja hänet vihittiin papiksi Turun hiippakunnassa 1740.
Aspegren oli Vaasan triviaalikoulun vt. alempana kollegana 1732–1733 ja Turun akatemian historian ja siveysopin dosenttina vuodesta 1738. Hän oli Vaasan triviaalikoulussa ylempänä kollegana vuodesta 1740, konrehtorina vuodesta 1747 ja rehtorina vuodesta 1749. Aspegrenista tuli Pietarsaaren pitäjän kirkkoherra 1754, hän sai rovastin arvon 1764 ja lääninrovastina hän oli vuodesta 1768. Aspegren tunnettiin maatalouden ja puutarhaviljelyn edistäjänä. Hn oli Vaasan maakuntakokouksen osanottajana ja pappissäädyn sihteerinä vuonna 1742 ja toimi puhujana pappeinkokouksessa Kokkolassa 1751.
Aspegren oli naimisissa 1740–1755 Magdalena Uddmanin (k. 1755) kanssa ja vuodesta 1756 Paltamon kirkkoherran Erik Munseliuksen lesken Sara Forbuksen (k. 1817) kanssa tämän toisessa avioliitossa. Hänen poikiaan olivat entinen varamaanmittari Hans Henrik Aspegren (1741–1790), Pietarsaaren pitäjän kirkkoherra Gabriel Aspegren (1747–1784) ja lääninviskaali, vänrikki Bror Vilhelm Aspegren (1764–1826).
Aspegren toi aikoinaan puutarhatietoa Pohjanmaalle. Hänellä oli suuri puutarha ja hän oli aikanaan puutarhan hoidon suhteen edelläkävijä.
Karsinnat jalkapallon Afrikan-mestaruuskilpailuihin 1962

Vuoden 1962 jalkapallon Afrikanmestaruuskilpailut olivat ensimmäiset, joihin järjestettiin karsinnat ennen varsinaista turnausta. Hallitseva mestari Egypti ja isäntämaa Etiopia selviytyivät turnaukseen ilman karsintoja. Karsintoihin osallistui seitsemän maata Marokon vetäydyttyä karsinnoista. Varsinaiseen turnaukseen karsintojen kautta selviytyivät Tunisia ja Uganda.
1. kierros.
1. Lohko.
Nigeria jatkoon arvonnan perusteella.
2. Lohko.
Tasatuloksessa jatkoonmenijä olisi sääntöjen mukaan pitänyt ratkaista arvalla. Molemmat joukkueet halusivat että ratkaisu tapahtuu kentällä, ja CAF suostui joukkueiden pyyntöön uusintaottelusta.
Uganda jatkoon. Myös Sudan oli lohkossa 2, mutta maa luopui karsinnoista.
3. Lohko.
Marokko luopui ja Tunisia jatkoon otteluitta.
2. kierros.
Kolmen lohkovoittajan, Ugandan, Nigerian ja Tunisian kesken suoritettiin arvonta, mikä joukkueista pääsee afrikanmestaruusturnaukseen ilman jatkokarsintaa. Arpa suosi Ugandaa, ja Tunisia ja Nigeria pelasivat karsintaottelut turnaukseen pääsystä.
Nigerian joukkue marssi ulos kentältä 65. minuutilla protestoidakseen Tunisian maalia. CAF päätti että Tunisia selviytyy jatkoon.
Anne Kovalainen

Anne Kovalainen (s. 1960) on Turun yliopiston yrittäjyyden ja liiketoimintaosaamisen professori. 
Henkilöhistoria.
Kovalainen toimi tasa-arvoon ja sukupuolentutkimukseen keskittyneenä Minna Canth -akatemiaprofessorina kauden 2010–2014. Hän on toiminut vierailevana professorina Britanniassa ja Australiassa, minkä lisäksi hän on ollut vierailevana tutkijana useissa yliopistoissa (Stanfordin yliopisto, LSE, Massachusettsin yliopisto, Bradford University, Roskilden yliopisto). Koulutustaustaltaan hän on sosiaaliekonomiasta väitellyt kauppatieteen tohtori.
Julkaisuja.
Anne Kovalaisen kirjallinen tuotanto sisältää paitsi tieteellisiä artikkeleita, myös useita oppikirjoja ja kokoelmateosten lukuja, kuten seuraavat.&lt;br&gt;
Mustalammi (Someron Mäyrämäki)

Mustalammi (myös "Muslammi") on järvi Somerniemellä Somerolla. Järvi kuuluu Uskelanjoen vesistöön ja sen sisällä Terttilänjoen valuma-alueeseen. Järven korkeus merenpinnasta on 95,9 metriä, pinta-ala 4,89 hehtaaria ja rantaviivan pituus 1,04 kilometriä.
Sijainti ja vesistösuhteet.
Järvi sijaitsee Somerniemen Mäyrämäen ja Kaskiston kylien rajalla pääosin Mäyrämäen kylän puolella. Se laskee alajuoksultaan osittain putkitettua puroa myöten läheiseen Murrosjokeen, joka on Somerniemen Kaskiston Halkjärveen pohjoisesta laskeva pieni joki. Järven laskupurossa on kaksi kaivettua, vapaa-ajan asuntoihin liittyvää allasta.
Luonnonarvot.
Järvi kuuluu Hyyppärän harjualueen Natura 2000 -alueeseen. Sen länsirannan eteläosa on luonnonsuojelualuetta. Myös järven laskupuron varressa on luonnonsuojelualue.
Historiaa.
Aiemmin järven laskupurossa on ollut Thorbyn eli Tuorpyyn mylly. Järveen on ennen 1800-luvulla tehtyjä vesistörakennustöitä laskenut suo- ja korpijuotteja myöten läheinen Iso-Valkee, jolle kuitenkin 1800-luvulla kaivettiin uusi keinotekoinen lasku-uoma läheiseen Isoon-Herakkaaseen tämän lasku-uomassa Myllyojassa olleen sahan vedensaannin lisäämiseksi.
Shahar Zubari

Shahar Zubari (, s. 1. syyskuuta 1986 Eilat) on israelilainen kilpapurjehtija. Hän on purjelautailun olympia- ja MM-mitalisti sekä kaksinkertainen Euroopan-mestari. 
Zubari syntyi juutalaiseen perheeseen. Hän on puoliksi jemeninjuutalaista, puoliksi aškenasijuutalaista syntyperää.
Zubari saavutti purjelautailun olympiapronssia Pekingissä 2008. Hän hävisi kuusi sijalukupistettä kilpailun voittaneelle uusiseelantilaiselle Tom Ashleylle. Lontoon olympialaisissa 2012 hän oli 19:s ja Rio de Janeirossa 2016 17:s.
Zubari saavutti purjelautailun MM-pronssia Aucklandissa 2008. Hän on sijoittunut MM-kilpailuissa lisäksi kuudenneksi 2016, seitsemänneksi 2013, kahdeksanneksi 2007 ja yhdeksänneksi 2012. Nuorten MM-kilpailuissa hän sai hopeaa mistral-luokassa 2004.
Zubari voitti purjelautailun Euroopan-mestaruuden Tel Avivissa 2009 ja Sopotissa 2010 sekä sai EM-hopeaa Brestissä 2013. Lisäksi hän on ollut EM-kilpailuissa neljäs 2011, kuudes 2007 ja kahdeksas 2008.
Zubari voitti purjelautailun maailmancup-kilpailun Qingdaossa 2013.
Michael Kolganov

Michael Kolganov (, s. 24. lokakuuta 1974 Taškent, Uzbekistanin SNT) on uzbekistanilaissyntyinen, kansainvälisellä urallaan Israelia edustanut meloja. Hän on kajakkimelonnan maailman- ja Euroopan-mestari sekä olympiamitalisti.
Kolganov saavutti Sydneyn olympialaisissa 2000 pronssia kajakkiyksiköiden 500 metrin kilpailussa. Hän johti kilpailua ensimmäisen puolikkaan ajan, mutta joutui lopulta päästämään Knut Holmannin ja Petăr Merkovin ohitseen. 1 000 metrillä hän sijoittui neljänneksi 0,042 sekuntia pronssista jääneenä. Hän karsiutui välierissä 500 metrillä Ateenan olympialaisissa 2004 ja Pekingissä 2008 sekä 1 000 metrillä Pekingissä 2008.
Kolganov voitti kajakkiyksiköiden 200 metrin maailmanmestaruuden Szegedissä 1998 ja Milanossa 1999 sekä sai MM-hopeaa 500 metrillä 1998.
Kolganov voitti Euroopan-mestaruuden kajakkiyksiköiden 200 metrillä 1999 sekä 1 000 metrillä 2000. Lisäksi hän saavutti EM-hopeaa 500 metrillä 2000 ja 2001 sekä EM-pronssia yksiköiden 500 ja 1 000 metrillä 1999. Kajakkikaksikon 200 metrillä hän sai EM-pronssia 2006.
Nested

Nested on yhdysvaltalaisen laulaja-lauluntekijä Laura Nyron kesäkuussa 1978 julkaistu albumi. Vuonna 2008 levy julkaistiin remasteroituna.
Kappaleet.
Kaikki kappaleet Laura Nyro.
Auriini

Auriini eli koralliini tai rosoliinihappo (C19H14O3) on triaryylimetaaniväreihin kuuluva orgaaninen yhdiste. Yhdistettä voidaan käyttää muun muassa paperin värjäykseen ja pH-indikaattorina.
Ominaisuudet.
Huoneenlämpötilassa auriini on syvän karmiininpunaista kiteistä ainetta. Epäpuhtaana se voi olla väriltään kellanruskeaa. Neutraaleihin vesiliuoksiin auriini ei käytännöllisesti katsoen liukene, mutta emäksisiin ja happamiin liuoksiin se sen sijaan on liukoista. Aine liukenee etanoliin muodostaen keltaisen liuoksen ja liukenee hieman dietyylieetteriin ja kloroformiin. Auriinin sähkömagneettisen säteilyn absorptio on suurimmillaan aallonpituuksilla 479,5 nm, 482 nm ja 534,6 nm. Auriini on pH-indikaattori ja vesiliuoksen väri muuttuu pH-alueella 6,6–8,0 keltaisesta karmiininpunaiseksi.
Valmistus ja käyttö.
Auriinin valmistukseen on useita menetelmiä. Käytettyjä ovat muun muassa fenolin ja oksaalihapon kondensaatio rikkihapon toimiessa katalyyttinä, fenolin kondensaatio muurahaishapon kanssa tina(II)kloridin läsnä ollessa ja fenolin ja tetrakloorimetaanin reaktiotuotteen hydrolyysi.
Auriinia käytetään pH-indikaattorina ja paperin värjäämiseen. Yhdisteestä voidaan valmistaa muita väriaineita ja sitä voidaan käyttää myös musteissa ja orgaanisen elektroniikan valmistamiseen sekä biologisissa tutkimuksissa väriaineena.
Koulusiteet

Koulusiteet (videojulkaisuna alkuperäisnimellä School Ties) on Robert Mandelin ohjaama yhdysvaltalainen draamaelokuva vuodelta 1992. Sen ovat käsikirjoittaneet Dick Wolfe ja Darryl Ponicsan Wolfen romaanin pohjalta. Elokuvan pääosissa nähdään muiden muassa Brendan Fraser ja Matt Damon uriensa alussa.
1950-luvulle sijoittuvassa elokuvassa lahjakas amerikkalaisen jalkapallon pelaaja (Fraser) pääsee hienoon yksityislukioon, mutta kohtaa siellä ongelmia kun hänen juutalaisuutensa paljastuu.
Arvioita.
"Video-oppaassa" vuodelta 1994 Bello Romano sanoo elokuvan kiteyttävän hienovaraisesti ajan henkeä mutta jäävän sanomaltaan keskeneräiseksi. Hän antaa elokuvalle kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" ihastelee miten tavanomaisista teinielokuvan aineksista on saatu aikaan vahva antisemitistinen puheenvuoro.
Talonpoikaiselämää

Talonpoikaiselämää on taidemaalari Akseli Gallen-Kallelan maalaama, realistinen öljyvärimaalaus vuodelta 1887. Maalauksen korkeus on 94 ja leveys 90 senttimetriä.
Teos myytiin vuonna 2010 huutokauppakamari Bukowskin huutokaupassa 400 000 eurolla Gösta Serlachiuksen taidesäätiölle.
Eero Castrén

Eero Hemminki Castrén (s. 4. huhtikuuta 1958 Turku) on suomalainen lääketieteen tohtori ja neurotieteen tutkija. Hän työskentelee Helsingin yliopiston Neurotieteen tutkimuskeskuksen tutkimusjohtajana (2022-).
Ura.
Hän toimi Helsingin yliopiston neurotieteen Sigrid Jusélius -professorina vuodesta 2003 vuoteen 2012, Neurotieteen tutkimuskeskuksen johtajana vuosina 2013-2017. Suomen Akatemian rahoittamana akatemiaprofessorina Castrén toimi kauden 2017–2021. 
Akatemiaprofessuuriin kytkeytyvän tutkimustyön aiheena on "Neurotrofiinit hermoston muovautuvuudessa ja aivosairauksissa". Neurotrofiinit ovat kooltaan pieniä kasvutekijämolekyylejä, jotka vaikuttavat erityisesti hermoston toimintaan. Rakenteeltaan neurotrofiinit ovat emäksisiä polypeptidejä, jotka sitoutuvat dimeereinä kahdentyyppisiin reseptoreihin. Professori Castrénin tutkimusryhmä on selvitellyt muun muassa masennuslääkkeiden vaikutusta aivojen plastisuuteen aikuisilla. Ryhmä on osoittanut, että mielialalääkkeet lisäävät BDNF-signalointia ja aktivoivat uudelleen kehityksen aikaisen muovautuvuuden kaltaisen tilan aikuisissa aivoissa. 
Castrénin isä on professori Olli Castrén ja aviopuoliso dosentti Maija Castrén.
Cadillac CT6

Cadillac CT6 on Cadillacin vuodesta 2015 lähtien valmistama loistoauto, joka ensiesiteltiin vuoden 2015 New Yorkin kansainvalisessä autonäyttelyssä. Malli tuli myyntiin Yhdysvalloissa vuonna 2016. Sen päämarkkinat ovat Pohjois-Amerikassa ja Kiinassa. Sitä myydään myös Euroopassa, Etelä-Koreassa, Japanissa, Israelissa ja Lähi-idässä.
CT6 oli Cadillacin ensimmäinen automalli, joka valmistettiin toimitusjohtaja Johan De Nysschenin aikana. CT6 oli myös ensimmäinen auto, joka sai nimensä Cadillacin uuden nimeämisjärjestelmän mukaan. 
Auto on ensimmäinen takavetoinen Cadillac sitten Cadillac Fleetwoodin. Auton saa halutessaan myös nelivetoisena.
Vähänkyrön suuralue

Vähänkyrön suuralue on Vaasan seitsemänneksi suurin suuralue. Mustasaaren kunta erottaa Vähänkyrön muusta Vaasasta, mikä tekee siitä Vaasan eksklaavin. Suuralueella asuu 4 526 ihmistä (31.12.2017).
Kaupunginosat ja osa-alueet.
Vähänkyrön suuralue koostuu viidestä pienalueesta ja kolmesta kaupunginosasta. Vähässäkyrössä sijaitsevat kaupunginosat ovat seuraavat:
Suuralueella harvaan asuttu seutu on lisäksi jaettu kahteen haja-asutusalueeseen, jotka muodostavat yllä lueteltujen alueiden kanssa Vähänkyrön tilastolliset pienalueet.
Haja-asutusalueilla oli vuonna 2015 yhteensä 151 asukasta.
Cadillac XT5

Cadillac XT5 on Cadillacin vuodesta 2016 lähtien valmistama ylellinen crossover, joka esiteltiin marraskuussa 2015 Dubain ja Los Angelesin autonäyttelyissä. Se korvasi Cadillac SRX:n.
XT5:tä valmistetaan General Motorsin Spring Hill Manufacturing -tehtaalla Tennesseessä.
Vaasan suuralueet

Vaasan suuralueet () muodostavat Vaasan kaupungin kaksitoista tilastoaluetta, mitkä jakautuvat edelleen 60 pienalueeseen. Vähänkyrön suuralue, entinen Vähänkyrön kunta, sijaitsee erillään muista suuralueista ja muodostaa näin ollen Vaasan eksklaavin.
Meyrin

Meyrin on kaupunki Sveitsin lounaisnurkassa, Geneven kantonissa, Geneven kaupungin välittömässä läheisyydessä. Vuoden 2022 lopussa kaupungissa oli 26 517 vakinaista asukasta. Asukkaista noin 45 prosenttia oli ulkomaalaisia. Osuus on maan suurimpia.
Talous.
Meyrin on osa Geneven kaupunkialuetta. Geneven kansainvälinen lentoasema sijaitsee suurelta osin Meyrinin alueella. CERNin tutkimuskeskus sijaitsee valtaosin Sveitsin Meyrinissä sekä Ranskan St. Genis-Pouillyssä.
Maantiede.
Maantieteellisesti kaupunki sijaitsee Rhônen laakson pohjoisrinteellä, suhteellisen tasaisella ylätasangolla. Meyrin rajoittuu pohjoisessa Ranskaan, idässä Le Grand-Saconnex’hen sekä etelässä Vernieriin ja Satignyyn.
Liikenneyhteydet.
Sveitsin toiseksi suurin lentoasema sijaitsee osin Meyrinissä. Lisäksi Lounais-Sveitsin valtaväylät kulkevat Meyrinin kautta: moottoritie A1 sekä rautatie Geneven päärautatieasemalta Ranskaan kulkevat kaupungin kautta. 
Kantonin joukkoliikenneyhtiön TPG:n (Transports Publics Genevois) raitiovaunu- ja johdinautoverkko ulottuu Meyriniin. Kaupungissa on myös linja-autoliikennett.
Aiheesta muualla.
Tapani Suominen (toimittaja)

Tapani Suominen (s. 1947) on suomalainen toimittaja ja kirjailija. Oppiarvoltaan hän on filosofian tohtori.
Suominen valmistui 1972 filosofian maisteriksi Helsingin yliopistosta pääaineenaan suomen kieli. Hän toimi tutkijana Suomen Akatemian rahoituksella ja väitteli filosofian tohtoriksi Oslon yliopiston oikeustieteellisessä tiedekunnassa 1996. Suominen toimi suomen kielen opetusassistenttina Indianan yliopistossa Yhdysvalloissa 1970–1971. Hän työskenteli toimittajana Yleisradiossa 1972–1984. Suominen oli toimittajana ja kulttuuripäällikkönä sanomalehti Demarissa 1984–1996. 
Suominen työskenteli kulttuurineuvoksena Suomen Tukholman suurlähetystössä 1997–2003.
Le Grand-Saconnex

Le Grand-Saconnex on kaupunki Sveitsin lounaisosassa, Geneven kantonissa, Geneven kaupungin välittömässä läheisyydessä. Vuoden 2015 lopussa kaupungissa oli 12 107 vakinaista asukasta. Asukkaista noin 44 prosenttia oli ulkomaalaisia. Osuus on maan suurimpia.
Maantiede.
Maantieteellisesti kaupunki sijaitsee Rhônen laakson pohjoisrinteellä, suhteellisen tasaisella ylätasangolla, Genevenjärven tuntumassa. Grand-Saconnex rajoittuu luoteessa Ranskaan, koillisessa Bellevue’hun ja Pregny-Chambésyyn, kaakossa Geneveen sekä lounaassa Vernieriin ja Meyriniin.
Talous.
Grand-Saconnex muodostaa Geneven kanssa yhtenäisen kaupunkialueen. Geneven lentoaseman matkustajatermiaali sijaitsee kaupungin alueella. Lentoaseman alla sijaitsee SBB:n rautatieasema. Lentoaseman yhteydessä sijaitsee Palexpo-messukeskus, jossa pidetään muun muassa vuosittainen Geneven autonäyttely. Myös Luterilaisen maailmanliiton eli LWF:n, Parlamenttien välisen liiton eli IPUn ja Euroopan yleisradiounionin eli EBUn päämajat ovat Grand-Saconnex’ssa.
Liikenne.
Sveitsin toiseksi suurimman lentoaseman terminaali sijaitsee Grand-Saconnex’ssa. Lisäksi moottoritie A1 kulkee kaupungin kautta sekä rautatie Geneven päärautatieasemalle alkaa lentoasemalta. 
Geneven kantonin joukkoliikenneyhtiön TPG:n (Transports Publics Genevois) raitiovaunu- ja johdinautoverkko ulottuu Meyriniin. Kaupungissa on myös linja-autoliikennettä.
Luodeslampi

Luodeslampi on suomenkielinen sukunimi:
Se on myös vesistön nimi:
Äänihäiriö

Äänihäiriö on äänielimistön häiriö, jonka seurauksena ihmisen ääni ei kestä käytössä tai äänen laatu muuttuu tarkoitukseen sopimattomaksi.
Oireet.
Äänihäiriö voi muuttaa äänen esimerkiksi käheäksi, karheaksi, matalaksi, katkeilevaksi, säröileväksi, vuotavaksi, puristeiseksi tai narisevaksi. Ääni voi olla tilanteeseen nähden liian luja, hyvin hiljainen tai kadota kokonaan. Ääntä ei ehkä pysty voimistamaan, äänen korkeutta ei pysty säätelemään, ei voi puhua pitkään tai yhtäjaksoisesti, tai ei voi laulaa tai huutaa. Puhuja voi hengästyä ja puhuminen muuttua työlääksi. Kurkussa voi tuntua limaisuutta, palan tunnetta, kiristystä, vannemaista tunnetta, kutinaa, pistämistä tai kipuja. Voi tulla yskimisen ja kurkun selvittämisen tarve.
Seuraukset.
Äänihäiriön seurauksena puhujalle voi tulla esiintymisjännitystä tai vastenmielisyyttä puhetilanteita kohtaan. Äänihäiriö voi johtaa vaikeuksiin työssä tai sosiaalisissa tilanteissa. Poikkeava äänihäiriö saa kuulijat keskittymään siihen, miltä ääni kuulostaa, eikä siihen, mitä halutaan kertoa.
Luokittelu.
Äänihäiriöt luokitellaan toiminnallisiin ja elimellisiin äänihäiriöihin.
Toiminnallisessa äänihäiriössä äänihuulet ovat terveet, mutta ääntöelimistön toiminnassa on puutteita. Kyse on usein siitä, että kurkunpää on liian jännittynyt ja äänihuuliin kohdistuu suuri paine uloshengityksessä. Hengityksen säätely voi olla puutteellista, jolloin hengitetään pinnallisesti vain rintakehän yläosaa käyttäen.
Elimellisessä äänihäiriössä äänihuulissa on rakenteellinen muutos, joka johtaa äänihuulen limakalvon värähtelyn ja ääniraon sulun häiriintymiseen. Myös lihastominnon säätelyssä on ongelmia. Yleisimpiä elimellisiä äänihäiriöitä ovat kurkunpääntulehdus, äänihuulikyhmyt, äänihuulipolyyppi, äänihuulihalvaus ja osittainen äänihuulihalvaus.
Synty.
Äänihäiriön syntyyn vaikuttaa monia syitä samanaikaisesti. Äänihäiriön syntyyn vaikuttavia tekijöitä on useita, kuten äänihuulten sairaudet ja äänenkäyttötavat. Esimerkiksi pitkään jatkuva voimakas äänenkäyttö voi johtaa vaurioihin äänihuulissa.
Ehkäisy ja hoito.
Äänihäiriötä voidaan ehkäistä monin tavoin, kuten valmistamalla ääntä työn vaatimuksia kestäväksi, pitämällä äänen kunnosta huolta, säästelemällä ääntä, verryttelemällä äänielimistön lihaksia, juomalla huoneenlämpöistä vettä puheen lomassa ja puhumalla hyvässä asennossa. Hengitysilma tulee pitää pölyttömänä. Ääneen vaikuttavat sairaudet kuten hengitystietulehdukset tulee hoitaa ajoissa.
Äänihäiriöitä hoitavat foniatrian erikoislääkärit sekä korva-, nenä- ja kurkkutautien erikoislääkärit. Hoitokeinoja ovat esimerkiksi äänilepo, ääniterapiahoito, voice massage -terapia, lääkehoito, toimenpide tai leikkaus.
Jay Wright Forrester

Jay Wright Forrester (14. heinäkuuta 1918 – 16. marraskuuta 2016) oli yhdysvaltalainen tietokonealan pioneeri ja järjestelmädynamiikan perustaja. Hän toimi professorina Massachusettsin teknillisen korkeakoulun MIT Sloan School of Managementissa. Forresterin kehittämiä simulointitekniikoita käytettiin muun muassa Rooman klubin ennustemalleissa 1970-luvulla.
Nebraskalaisella farmilla syntynyt Forrester suoritti Bachelor of Science-tutkinnon 1939 Nebraskan yliopistossa Lincolnissa (University of Nebraska–Lincoln) ja jatkoi sitten opintojaan Massachusettsin teknillisessä korkeakoulussa. Hän johti 1940- ja 1950-luvuilla elektroniputkiteknologiaan perustuneen Whirlwind I-tietokoneen kehittämisprojektia MIT:n servomekaniikan laboratoriossa. Forrester kehitti työryhmineen konetta varten uuden ferriittirengasmuistin joka oli nykyisten RAM-muistien edeltäjä. Hänen uskotaan myös luoneen ensimmäisen tietokoneanimaation joka oli oskilloskoopin näytöllä pomppiva pallo.
1940-luvulla Forrester kirjoitti dokumentin Yhdysvaltain ilmapuolustusjärjestelmän kehittämiseksi. Konseptia testattiin Whirlwind-tietokoneessa, jonka jälkeen Yhdysvaltain armeija tilasi SAGE-järjestelmän. 
Forrester siirtyi vuonna 1956 professoriksi MIT Sloan School of Managementiin. Vuonna 1961 hän kuvasi ensimmäistä kertaa Forresterin efektinä tai bullwhip-efektinä tunnetun ilmiön jossa toimitusketjussa loppuasiakkaiden kysynnässä tapahtuvat vaihtelut voimistuvat siirryttäessä ketjussa eteenpäin. 
Forrester tunnettiin järjestelmädynamiikan perustajana. Järjestelmädynamiikka pyrkii simuloimaan dynaamisten järjestelmien objektien vuorovaikutuksia. Forrester analysoi kirjassaan "Industrial Dynamics" (1961) teollisuuden suhdannesyklejä käyttäen hyväksi järjestelmädynamiikan menetelmiä. Myöhemmin hän sovelsi niitä kaupunkisuunnitteluun kirjassa "Urban Dynamics" (1969) ja maailmantalouteen, väestönkasvuun ja ekologisiin kysymyksiin kirjassa "World Dynamics" (1971). Jälkimmäisen pohjalta joukko MIT:n tutkijoita kehitti 1972 Maailma3-mallin jonka ennustuksia esiteltiin Rooman klubin Kasvun rajat-raportissa.
Forresterin johdolla kehitettiin MIT:ssä 1950-luvulla myös DYNAMO ("DYNAmic MOdels") ohjelmointikieli järjestelmädynamiikan simulointeja varten.
Where Are You?

Where Are You? () on Imaaniin esittämä kappale, jolla hän edusti Isoa-Britanniaa vuoden 1998 Eurovision laulukilpailussa Ison-Britannian Birminghamissa.
Kappale sijoittui Euroviisuissa niukasti toiseksi 166 pisteellä ennen Maltaa.
Cadillac XTS

Cadillac XTS on Cadillacin valmistama full-size-luokan automalli, joka perustuu Epsilon II -pohjalevyn suurempaan versioon. XTS korvasi Cadillac STS- ja DTS-mallit. Se on pienempi kuin DTS, mutta isompi kuin STS. 
XTS valmistetaan General Motorsin Oshawa Assembly Plant -tehtaalla Oshawassa, Kanadassa. Kiinan markkinoille suunnattu XTS on rakennettu Shanghaissa.
Bugsy Malone

Bugsy Malone (videona Villit gangsterit) on Alan Parkerin käsikirjoittama ja ohjaama komediallinen elokuvamusikaali vuodelta 1976. Se on kokonaan lapsinäyttelijöiden esittämä parodia 1930-luvun gangsteriajoista ja niistä kertovista elokuvista. Musiikkinumeroissa lapsinäyttelijöiden äänet ovat kuitenkin aikuisten laulajien ääniä, mitä ratkaisua elokuvan tekijät katuivat myöhemmin. Pääosissa nähdään Scott Baio esikoisroolissaan sekä 13-vuotias Jodie Foster. "Bugsy Malone" oli Alan Parkerin ensimmäinen pitkän elokuvan ohjaus. Musiikin elokuvaan on tehnyt Paul Williams.
Brittiläisen Rank-yhtiön tuottamassa elokuvassa eletään kieltolain aikaa New Yorkissa. Käsikirjoitukseen sisältyy paljon ammuskelua, mutta luotien sijasta aseista lentää harmittomia kermavaahtopanoksia slapstick-elokuvien tyyliin.
Arvioita.
"Video-oppaassa" vuodelta 1994 Bello Romano kutsuu "Bugsy Malonea" Parkerin taidolla ohjaamaksi mutta osoitteettomaksi sähellykseksi ja antaa sille kaksi tähteä viidestä, mikä vastaa sanallista arviota ”keskinkertainen”. "VideoHound’s Golden Movie Retriever" pitää elokuvaa riemastuttavana musikaalina ja antaa sille kaksi ja puoli tähteä neljästä.
Näyttämöversio.
Vuonna 1983 kantaesitettiin Lontoon West Endissä Parkerin näyttämömusikaaliversio "Bugsy Malonesta", joka sekin perustuu Paul Williamsin musiikkiin. Ohjaajana oli The Monkees -televisiosarjasta tunnetuksi tullut Mike Dolenz. Sekin toteutettiin lapsinäyttelijöin (mukana mm. 14-vuotias Catherine Zeta-Jones), mutta musiikkinumeroissa käytettiin lavan ulkopuolelta laulettuja aikuisääniä. Musikaalia esitettiin Lontoossa yli 300 kertaa, ja siitä on tehty lukuisia ammatti- ja amatöörituotantoja ainakin englanninkielisissä maissa.
Cadillac CTS

Cadillac CTS on Cadillacin valmistama luksusauto. Auto on nyt kolmannessa sukupolvessaan, joka esiteltiin vuonna 2014. Autosta valmistetaan myös urheiluversiota, jonka nimi on CTS-V.
CTS:n tuotanto lopetettiin 1. kesäkuuta 2019.
Historia.
Ensimmäinen sukupolvi esiteltiin 2003 ja se oli markkinoilla vuoteen 2007 asti. Auto oli takavetoinen ja käytti GM Sigma -pohjalevyä. Toinen sukupolvi esiteltiin 2008 pohjoisamerikkalaisille asiakkaille. Malli oli edeltäjäänsä pitempi ja leveämpi. Loppuvuodesta 2013 Cadillac esitteli kolmannen sukupolven CTS:n. Auto oli vuoden 2008 mallia isompi ja sitä verrattiin Cadillac STS:n.
Perustuslakipuolue (Yhdysvallat)

Yhdysvaltain perustuslakipuolue (Constitution Party) on Yhdysvaltain politiikassa mukana oleva puolue, joka on perustettu vuonna 1992.
Puolueen tavoitteita ovat muun muassa:
Golestanin palatsi

Golestanin palatsi on muurien ympäröimä rakennusryhmä Teheranissa. Se on Qajar-dynastian ajan arkkitehtuurin mestariteos, jossa yhdistyvät persialaiset perinteet ja länsimaiset vaikutteet. Pääosa palatsin nykyisistä piirteistä on 1800-luvulta. Nykymuodossaan se koostuu kahdeksasta rakennuksesta, jotka ovat pääosin museoina, ja niiden keskellä olevasta puutarhasta. Palatsi on Unescon maailmanperintökohde vuodesta 2013.
Nimi Gol-e-stan tarkoittaa "kukkien maata", palatsin nimi ei liity Golestanin kaupunkiin tai provinssiin.
Palatsin paikalla oli Safavidien aikainen linnoitus, mutta pääosan nykyisistä rakennuksista rakennutti Nasser al-Din Shah (hallitsijana 1848–1896). Rakennusryhmä oli aikoinaan laajempi, siihen kuului toimistoja, ministeriöitä ja asuintiloja, mutta monia osia purettiin Pahlavien hallituskaudella.
"Shams-Al Emarat" eli Auringon talo sijaitsee alueen itäreunassa. Nasser al-Din Shah rakennutti sen 1865–1867 voidakseen nauttia esteettömästä näkymästä Teheraniin. Rakennuksessa on kaksi samanlaista tornia, jotka ovat kopioita Esfahanissa sijaitsevasta Safavidien linnasta. Rakennuksessa on monia holvikaaria, koristeellisia ikkunoita ja keraamisia laattoja.
"Ivan-e Takht-e Marmar" on sali, jota hallitsee Yazdin alabasterista tehty valtava valtaistuin. Tässä salissa on järjestetty monia seremonioita, kuten Reza Pahlavin kruunajaiset vuonna 1925.
"Khalvat-e Karim Khani" on jäljellä oleva osa Karim Khan Zandin (hallitsi 1750–1779) Teheranin asuinpalatsista. Nasser al-Din Shah viihtyi täällä, ja hänen marmorinen hautakivensä on terassilla.
"Negar Khanen" taidemuseossa on maalauksia Qajarien valtakaudelta, esimerkiksi kuvat shaaheista käyttämässä kruununjalokiviä.
"Talar-e Ayaheh" peilisalin keskiössä oli riikinkukkovaltaistuin ennen kuin se siirrettiin kruununjalokivien museoon. Siellä on järjestetty monia kuninkaallisia häitä ja Mohammad Reza Pahlavin kruunajaiset. Salissa ja sitä ympäröivissä tiloissa säilytetään ulkomailta saatuja näyttäviä lahjoja.
"Howze Khaneh" on suihkulähteen koristama rakennus, jossa on esillä eurooppalaisten kuninkaallisten muotokuvia.
"Talar-e Almas" eli Timanttisali on punaseinäinen rakennus, jossa on esillä eurooppalaisia koriste-esineitä kuten ranskalaista posliinia.
"Emarat-e Badgir" poikkeaa muista ilmanvaihtoon liittyvien torniensa takia. Sen alakerrassa on valokuvagalleria.
Gonbad-e Qabus (torni)

Gonbad-e Qabus on torni Iranin pohjoisosassa. Se on antanut nimen myös Gonbad-e Qabusin kaupungille.
Tornin korkeus on 53 metriä. Se on Qābus Ibn Voshmgirin hautakammio vuodelta 1006. Se muistuttaa Keski-Aasian paimentolaisten ja Iranin muinaisten sivilisaatioiden välisistä yhteyksistä. Torni on ainoa jäljellä oleva rakennus Jorjanin kaupungista, jonka mongolit tuhosivat 1300- ja 1400-luvulla. Torni on Unescon maailmanperintökohde vuodesta 2012.
Gonbad-e Qabus

Gonbad-e Qabus tai Gonbad-e Kāvūs on kaupunki Pohjois-Iranissa, Golestanin provinssissa. Vuoden 2016 väestönlaskennassa siellä oli 151 910 asukasta.
Unescon maailmanperintökohteisiin kuuluva Gonbad-e Qabusin torni sijaitsee kaupungissa. Torni on pystytetty 1006, mutta nykyinen kaupunki on peräisin 1900-luvun alkupuolelta.
Gonbad-e Qabusissa harjoitetaan maatalouteen liittyvää kauppaa. Sen väestö on pääasiassa turkmeeneja.
Mike Pompeo

Michael Richard ”Mike” Pompeo (s. 30. joulukuuta 1963 Orange, Kalifornia, Yhdysvallat) on yhdysvaltalainen liikemies, republikaanipoliitikko ja Yhdysvaltain 70. ulkoministeri. Hän on aiemmin toiminut Kansasin edustajana Yhdysvaltain edustajainhuoneessa vuosina 2011–2017 ja CIA:n pääjohtajana vuosina 2017–2018.
Opiskelu.
Pompeo valmistui vuonna 1986 West Pointin sotilasakatemiasta ja suoritti vuonna 1994 oikeustieteen tutkinnon Harvard Law Schoolissa.
Ura.
Pompeo pääsi kongressiin populistisen teekutsuliikkeen tuella. Hän oli edustajainhuoneen tiedusteluvaliokunnan jäsen. Vuoden 2016 presidentinvaaleissa hän tuki näkyvästi Donald Trumpia ja vastusti Hillary Clintonia.
Donald Trumpin hallinnossa.
18. marraskuuta Trump valitsi Pompeon johtamaan keskustiedustelupalvelu CIA:ta. Senaatti vahvisti nimityksen 23. tammikuuta 2017. 13. maaliskuuta 2018 presidentti Trump ilmoitti nimittävänsä Pompeon ehdokkaakseen Yhdysvaltain ulkoministeriksi erottamansa Rex Tillersonin tilalle. Pompeo astui virkaan 26. huhtikuuta 2018.
3. kesäkuuta 2019 pitämässään puheessa ulkoministeri Pompeo vaati Kiinaa viettämään Tiananmenin aukion välikohtauksen 30-vuotispäivää. Pompeo myös sanoi että Kiina pyrkii olemaan maailman mahtavin talous- ja sotilaallinen mahti sekä Kiinalla on pyrkimys levittää totalitaarista yhteiskuntavisiotaan maailmanlaajuisesti.
23. heinäkuuta 2020 pitämässään puheessa ("Kommunistinen Kiina ja vapaan maailman tulevaisuus") Pompeo kehotti vapaan maailman tulemista yhteen tukeakseen Kiinan kansalaisia ja kannustaakseen Kiinaa muuttumaan.
Trump ilmoitti voitettuaan presidentinvaalit 2024, että hän ei aio värvätä Pompeota uuteen hallintoonsa.